แห่ซื้อ‘เคเคพร็อพเพอร์ตี้’
นักลงทุนลุยเพิ่มทุนกองทุนเคเค พร็อพเพอร์ตี้ เกลี้ยง 750 ล้านบาท เหตุปันผลสูงเฉลี่ยปีละ 7%
13 ก.ย. 2555

นักลงทุนลุยเพิ่มทุนกองทุนเคเค พร็อพเพอร์ตี้ เกลี้ยง 750 ล้านบาท เหตุปันผลสูงเฉลี่ยปีละ 7% 
นายศุภกร สุนทรกิจ กรรมการผู้จัดการบริษัทหลักทรัพย์จัดการกองทุน (บลจ.) เกียรตินาคิน เปิดเผยว่า กองทุนเปิดเคเค พร็อพเพอร์ตี้ ฟันด์ (KK PROP) ได้เปิดขายหน่วยลงทุนเพิ่มทุน 750 ล้านบาท เมื่อปลายเดือน ส.ค.ที่ผ่านมา ปรากฏว่าภายใน 2 สัปดาห์ นักลงทุนจองซื้อจนเต็มมูลค่าอย่างรวดเร็ว เนื่องจากกองทุนมีอัตราการเติบโตต่อเนื่องและจ่ายเงินปันผลสม่ำเสมอ โดยจ่ายทุกไตรมาส เฉลี่ยปีละประมาณ 7% 
การเพิ่มทุนครั้งนี้ถือเป็นครั้งที่ 2 ของปีนี้ หลังจากครั้งแรกทำไปเมื่อเดือน มิ.ย.ที่ผ่านมา จำนวน 250 ล้านบาท ส่งผลให้ขนาดกองทุนเพิ่มเป็น 1,500 ล้านบาท 
นายศุภกร กล่าวว่า หลังจากได้เงินเพิ่มทุนเข้ามาอาจพิจารณาลงทุนในต่างประเทศเพิ่มขึ้น เพื่อกระจายการลงทุนและเพิ่มผลตอบแทนให้แก่ผู้ถือหน่วย จากปัจจุบันกองทุนจะกระจายการลงทุนในหมวดอุตสาหกรรมอสังหาริมทรัพย์ไม่น้อยกว่า 80% ที่เหลือลงทุนใน Real Estate Investment Trusts (REITs) ต่างประเทศ เช่น ประเทศสิงคโปร์ 
“แม้ช่วงนี้ราคาหน่วยลงทุนของกองทุนอสังหาริมทรัพย์ในประเทศหลายกองจะปรับตัวเพิ่มขึ้นมาค่อนข้างมาก แต่ไม่กระทบต่ออัตราผลตอบแทนเงินปันผลในอนาคต เพราะกองทุนที่ลงทุนมีการเติบโตของกำไรในอัตราที่สูง” นายศุภกร กล่าว 
สำหรับแนวโน้มอุตสาหกรรมกองทุนอสังหาริมทรัพย์ คาดว่าจะขยายตัวเพิ่มขึ้นต่อเนื่องตามความต้องการของผู้ลงทุน เนื่องจากกองทุนมีผลงานโดดเด่น ผลตอบแทนจากเงินปันผลเฉลี่ยสูงกว่าผลตอบแทนจากเงินปันผลของตลาดหุ้น ในขณะที่ความผันผวนด้านราคาน้อยกว่า แต่อาจมีข้อจำกัดด้านสภาพคล่องที่ต่ำ และหากซื้อลงทุนระยะยาวโดยเลือกกองที่มีอัตราจ่ายเงินปันผลที่สม่ำเสมอจะเป็นประโยชน์กับนักลงทุนมากกว่า